Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 19. rujna 2010.

31(42)2010.

Evanđelje Lk 16,1-13
Ne možete služiti Bogu i bogatstvu.
Čitanje svetog Evanđelja po Luki U ono vrijeme: Govoraše Isus svojim učenicima: »Bijaše neki bogat čovjek koji je imao upravitelja. Ovaj je bio optužen pred njim kao da mu rasipa imanje. On ga pozva pa mu reče: 'Što to čujem o tebi? Položi račun o svom upravljanju jer više ne možeš biti upravitelj!' Nato upravitelj reče u sebi: 'Što da učinim kad mi gospodar moj oduzima upravu? Kopati? Nemam snage. Prositi? Stidim se. Znam što ću da me prime u svoje kuće kad budem maknut s uprave.' I pozva dužnike svoga gospodara, jednog po jednog. Upita prvoga: 'Koliko duguješ gospodaru mojemu?' On reče: 'Sto bata ulja.' A on će mu: 'Uzmi svoju zadužnicu, sjedni brzo, napiši pedeset.' Zatim reče drugomu: 'A ti, koliko ti duguješ?' On odgovori: 'Sto kora pšenice.' Kaže mu: 'Uzmi svoju zadužnicu i napiši osamdeset.' I pohvali gospodar nepoštenog upravitelja što snalažljivo postupi jer sinovi su ovoga svijeta snalažtjiviji prema svojima od sinova svjetlosti. I ja vama kažem: napravite sebi prijatelje od nepoštena bogatstva pa kad ga nestane da vas prime u vječne šatore. Tko je vjeran u najmanjem, i u najvećem je vjeran; a tko je u najmanjem nepošten, i u najvećem je nepošten. Ako dakle ne bijaste vjerni u nepoštenom bogatstvu, tko li će vam istinsko povjeriti? I ako u tuđem ne bijaste vjerni, tko li će vam vaše dati? Nijedan sluga ne može služiti dvojici gospodara. Ili će jednoga mrziti, a drugoga ljubiti; ili će uz jednoga prianjati, a drugoga prezirati. Ne možete služiti Bogu i bogatstvu.« Riječ Gospodnja.

VJERNOST I 'SNALAŽLJIVOST' (Lk 16,1-13) Tko je vjeran u najmanjoj stvari, vjeran je i u velikoj. Tko je nevjeran u najmanjoj stvari, nevjeran je i u velikoj (10).
U najmanjem vjeran – u najvećem vjeran!
U najmanjem nepošten – u najvećem nepošten!
Vjernost potvrđuje konkretno prijateljstvo, prijateljstvo koje ne podnosi nikakvu masku. Vjernost se ni u kojem slučaju ne može imati čovjeku koji je s maskom, niti se od takvoga može očekivati povjerenje. Svaka dvoličnost je korijen svake nevjernosti - nepovjerenja. A vjernost prihvaća stvarnost kakva jest, prihvaća čovjeka kakav jest, ne ideju o njemu. Zato povjerenje pomaže čovjeku da izraste u čovjeka i da živi istinskog čovjeka. Vjernost je bitna čovjekova kvaliteta.
Smiruje onoga koji ju ima i kroti onoga kome se izručuje.Vjernost je jača od svake prevjere. Često nemamo povjerenja (vjernosti) ni prema samima sebi jer smo postavili neke lažne slike o sebi pa ne znamo se izvorno ponašati. Vrlo važno i vrijedno je što ranije sebe spoznati u svim ponašanjima. Jer ljudski život je jedan 'mozaik'. Sastavljen je od malenih stvari koje su bitne za život. Zato su 'malene' stvari vrlo važne za 'veliki' život.
Vjernost i povjerenje u 'malome' daje pouzdanje za vjernost u 'velikome', ali isto tako u vjernosti se čovjek odgaja, treba ga u tome probuditi. U vjernosti se raste. Zapravo vjernost raste s rastom čovječnosti. Tko je nepošten u najmanjem – nepošten je u najvećem! Pošten – nepošten, dva su vrlo široka pojma da bi obuhvatili naš cijeli moralni život. Sve naše vrline i sve naše mane. To znači da kao što nema u životu prihvaćanja mrvica života nego prihvaćanje ili odbijanje cijelog života, tako se isto ne smije zavaravati da možemo biti sad pošteni a poslije nepošteni ili nekome pošteni drugome nepošteni.
To bi bila varka i obmana da smo pošteni i nepošteni. S poštenjem i povjerenjem ne može se trgovati. Sluga ne može se služiti dva gospodara. Samo se može imati jedan životni cilj, a svi drugi ciljevi trebaju se u njega ugrađivati i djelovati za njegovo ostvarenje. Samo je čovjek biće na zemlji koje treba spoznati (postati svjestan) svojeg cilja i angažirati se da ga ostvari, ali je također čovjek i odgovoran pred sobom i drugim na neostvarenje svojeg cilja.
Druga bića imaju u sebe 'utisnuti' cilj u nagon i zato ga i ostvare. A čovjeku je stoga potrebna kultura, odgoj, religija, povijest, pamćenje da bi ostvario svoj cilj koji je uzvišen, ali se može i 'promašiti'. Čovjek je slobodno biće. Čovjek ne može služiti dva 'gospodara' dva boga i ostvariti svoj život. Oni koji svaki dan mijenjaju uvjerenje, vjerovanje, prijateljstva, teško se mogu ostvariti kao sretni ljudi. Odgovorni smo za svoj životni cilj, za svoj život, a isto tako smo odgovorni i za druge, za bližnje da i oni ostvare svoj cilj.
A biti bez cilja znači biti bez smisla življenja, bez budućnosti. Čovjek koji je doživio prisutnost Boga u svojem životu doživio je i cilj i smisao svojem življenju. Snalažljivost- vještina, može li biti kršćanska vrlina? Evo ozbiljna pitanja. Ona angažira cijelog čovjeka. Izgleda da ipak Isus ne protežira snalažljive (umne - snalažljive). On blagoslivlja Oca što je najvažnije objavio malenima a ne mudrima i umnima (Lk 10,21).
Ovdje se također treba sjetiti parabole o talentima (Lk 19,11-28). Svi smo pred Bogom odgovorni za primljene talente i njihovu upotrebu. U ovom smislu može se tumačiti i snalažljivost lukavog čovjeka. Kao da su ljudi angažirani za ovozemaljske stvari snalažljiviji od onih koji su odabrali vječne, božanske.
Evanđelje vrlo često naglašava važnost 'bdijenja'. Nikada se zapustiti, nikada zaboraviti da smo ljudi i slika Božja. Zašto Isus traži od svojih sljedbenika da budu 'mudri kao zmije i bezazleni kao golubovi (Mt 10,16)? U službi Kraljevstva treba li biti snalažljiv (mudar)? Također trebamo imati imaginacije i u domeni duhovnoj ne samo u materijalnoj.
Marjan Jurčević

25. nedjelja kroz godinu C (Lk 16,1-13)
Popričesna meditacija “Isus Krist, premda bogat, posta siromašan, da se vi njegovim siromaštvom obogatite.” (2Kor 8,9)
Mi smo u svemu samo upravitelji Božjih dobara. Sve što jesmo, sve što imamo, povjereno nam je na upravljanje da bismo se time služili na dobro. Jedino ispravno služenje dobrima u evanđeoskom smislu je namijeniti ih za druge, služiti dobru drugih. Evanđelje poziva na pozornost i život za one najmanje, u kojima pravi vjernik prepoznaje Isusa.
“Što god radite, zdušno činite, kao Gospodinu, a ne ljudima.” (Kol 3,23) – reći će sv. Pavao.
To se tiče svega što jesmo i što imamo: talenata, osobina, tjelesnih i psihičkih sposobnosti, baština, radnog mjesta, baš svega što imamo. Evanđeoski gledano, sve nam je to povjereno, dano na upravljanje. Svaki puta kada smo okrenuti sebi, mi smo kratkovidni: ne vidimo konačan smisao i cilj ljudskog života.
Evanđelje nas poziva da stječemo prijatelje koji nam neće ovdje uzvratiti – nego one koji će nas prepoznati pred Božjim licem.
U današnjem evanđelju, strah od gubitka onoga što je do tada imao i što je do tada rasipao, upravitelju otvara oči za ograničenost upravljanja. Rasipao je živeći u iluziji da dobara ima napretek, da mu upravljanje neće nikad prestati.
Gospodar je neobičan. Postaje nam shvatljiv tek kada u njemu otkrijemo nebeskog Oca koji dijeli besplatno i obilato i komu je stalo da ljudi jedni drugima ne stvaraju dugove njegovim dobrima.
Nedjeljna je misa susret s neobičnim, bogatim Ocem. Sve što vjernik ima dano mu je na upravljanje. Možda se vjera i sastoji najbitnije u ovome: priznati Boga vlasnikom, a sebe upraviteljem dobara koje živimo.
Gospodine! Dobri i neobični gospodaru! Sitiš nas svojom Riječi. Daj da prepoznamo blago koje si nam udijelio. Daruj nam milost da budemo mudri upravitelji Tvojih dobara. Priredio: Dario Miletić

Meditacija
Imam tisuće želja,
Tisuće želja i još više, a ako se te želje i ispune
Moje srce ostaje prazno.
Želim brz auto, samo za sebe.
I imam ga, a onda se pitam: mora li biti tako velik?
A onda počne hrđati i što mi na kraju ostaje kao nada?
Želim kuću s vrtom i to samo za nas.
Imam je, a onda se pitam: treba li biti tako velika?
Počne otpadati žbuka - i što mi ostaje kao obrana?
Želim novu zemlju, za ljude male i velike
Tu bi trebalo biti mjesta za slonove, tigrove i lavove
I da ni jedan rat ne uništi taj svijet
Da ga ni jedan čovjek ne može pretvoriti u prah i pepeo. D.I.

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 19. IX. XXV. NKG, Januarije, Suzama
Ponedjeljak: 20. IX: Andrija Kim, Svjetlana
Kateheze za odrasle u 14,45 sati
Utorak 21. IX. Matej ap. i ev. - Pobožnost utorkom sv. Anti - molitva.
Kateheza za mlade u 20 sati
Srijeda 22. IX. Ignacije iz Santhia, kapucin
Četvrtak 23. IX. Pio iz Pietrelcine, kapucin
Petak 24. IX. Gospa od Otkupitelja, Pacifik - KLANJANJE
Subota 25. IX. Aurelije, Zlata, Kleofa
Nedjelja 26. IX. XXV. NKG, Kuzma i Damjan
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

29. rujna 2010. u 19,30 sati film o FRA ILIJI
BARIŠIĆ koji je snimio Mijo Aščić film je dokumentaran i prikazuje život i rad našeg fra Ilije u misiji.

30. rujna 2010. u 19 sati u našoj crkvi sv. Frane u Zadru položit će svečane zavjete dvojica naše braće: fra Nikica Devčić i fra Gabrijel Škibola.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)